Il-Knisja tqis li l-aċċess għal ilma tax-xorb nadif hu dritt fundamentali uman .td_uid_2_5ee4e75d03b11_rand.td-a-rec-img{text-align:left}.td_uid_2_5ee4e75d03b11_rand.td-a-rec-img img{margin:0 auto 0 0} Id-Dikasteru għall-Promozzjoni tal-Iżvilupp Integrali Uman, b'kollaborazzjoni mal-ambaxxati ta' Franza, l-Italja, Monaco u l-Istati Uniti se jorganizza Konferenza Internazzjonali bit-tema: "It-tmexxija tal-ġid komuni: aċċess għall-ilma tax-xorb għal kulħadd". Din il-konferenza se ssir fit-8 ta' Novembru fl-Università Pontificia Urbaniana li qed tgħin fl-organizzazzjoni tal-konferenza. Il-Konferenza hi maħsuba biex tirriafferma l-bżonn urġenti assolut lejn impenn biex l-aċċess għal ilma tajjeb għax-xorb ikun garantit lil kulħadd, f'kull sitwazzjoni u biex tesprimi s-solidarjetà tal-Knisja lejn it-tbatija u d-diffikultajiet ta' dawk li ma għandhomx aċċess għal dan il-bżonn li hu fundamentali għall-ħajja u servizzi anċillari. Il-Papa Franġisku fil-messaġġ tiegħu għall-Jum Dinji ta' Talb għall-Kura tal-Ħolqien, aktar kmieni din is-sena, qal li "l-aċċess għall-ilma tajjeb għax-xorb hu dritt uman bażiku". Dan id-dritt hu wieħed mill-punti li hemm enfasi fuqu fl-ewwel kapitlu tal-Enċiklika Laudato si, hu wieħed mill-miri ta' żvilupp sostenibbli li n-Nazzjonijiet Magħquda trid li jintlaħqu sal-2030, u hu wkoll tema kruċjali għas-Sinodu tar-reġjun Pan-Amazon li se jsir f'Otturrbu tas-sena d-dieħla. Għal din il-Konferenza li se tinvolvi rappreżentanti ekkleżjastiċi u oħrajn lajċi, esperti fix-xjenxzi soċjali u ambjentali, rappreżentanti tad-dinja akkademika u mexxejja tar-reliġjonijiet il-kbar se jattendi wkoll il-Kardinal Peter Turkson, Prefett tad-Dikasteru għall-Promozzjoni tal-Iżvilupp Integrali Uman u Mons. Bruno-Marie Duffè, Segretarju tal-istess dikasteru. Il-kelliema se jinkludu lill-Prof. Luca Pandolfi, lettur fl-Università Pontifiċja Urbaniana; Prof. Leo Heller li hu r-Rapporteur tan-Nazzjonijiet Magħquda għad-Drittijiet tal-Ilma tax-Xorb u s-Sanità; Dr Milagros Couchoud, President tal-Istitut Mediterranju tal-Ilma, u oħrajn. Se jattendu wkoll rappreżentanti tal-Organizzazzjoni Islamika għall-Edukazzjoni, Xjenza u Kultura u tal-Unjoni Taljana tal-Hindu. Matul il-Konferenza se jingħataw testimonjanzi minn pajjiżi li l-aktar li għandhom nuqqas ta' ilma tax-xorb biex jenfasizzaw l-importanza li jkun hemm koordinazzjoni u kontabilità bejn aġenziji lokali, nazzjonali u internazzjonali. It-tema se tkun diskussa wkoll mill-aspett tal-Liġi Internazzjonali, l-inkwinament, l-implikazzjonijiet għall-qasam tas-saħħa u l-istrutturi sanitarji fil-pajjiżi li qed jiżviluppaw.